ET Euroopa Liidu Teataja C 87/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2009/C 87/06

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PARMIGIANO REGGIANO”

EÜ nr: IT-PDO-0317-0016-26.7.2007

KGT ( ) KPN (X)

1. Spetsifikaadi osa, mida muutmine hõlmab

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistus — Riiklikud nõuded — Muu (täpsustada)

2. Muudatus(t)e liik

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar - või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Kirjeldus

Lõpptoote omaduste kohta antakse täpsem kirjeldus.

Kaitstud päritolunimetusega „Parmigiano Reggiano” juustu tootmiseks kasutatavat piima andvate lehmade söötmise kirjeldus on esitatud täpsemalt, et tuua paremini esile kontrollimisele kuuluvad üksikasjad.

3.2. Tootmismeetod

Üksikasjalikumalt on esitatud sööt, mida loomadele tohib anda, ja sööt, mis on keelatud.

Et ära hoida võimalikku nakkusohtu laudas, sealhulgas allapanu ja sööda kaudu, on silo hoidmine laudas keelatud. Samas nähakse ette, et kui kasvanduses peetakse ka lihaveiseid, tuleb neid hoida piimakarjast eraldi asuvates ruumides.

Lisatakse mõned täpsustused juustukatelde mõõtmete ja nende kasutuse kohta. Selgitatakse traditsioonidega kinnistunud tavasid ja praktikat, mis aitavad säilitada tootmise käsitöönduslikku iseloomu ja sidet piirkonnaga. Samuti lisatakse juustu „Parmigiano Reggiano” tootmispiirkonna tootmistehniliste eritingimuste tõttu võimalus kasutada 15 % juustukateldest uuesti. Seda tingib vajadus kasutada ära lüpsiperioodi kestel toimuva piimajõudluse kasvu tagajärjel saadav suurem piimakogus, ilma et juustutootjad peaksid uusi juustukatlaid või seadmeid paigaldama. 15 % juustukateldest on üldiselt piimajõudluse maksimaalse kasvu jaoks piisav.

Välja on jäetud viide põletamisjäljele, kuna kehtivate õigusaktide kohaselt ei ole nendes ruumides, kus juust laagerdub, lahtise leegi kasutamine lubatud.

3.3. Märgistus

Et tagada pakitud, riivitud või tüki kaupa turustatava juustu „Parmigiano Reggiano” algupära ja võimaldada juustu nõuetekohast identifitseerimist, kehtestatakse erieeskirjana nõue lisada märgistusele toote tunnus, mille ülemises osas on kujutatud „Parmigiano Reggiano” juustutükk ja juustukera, mille kõrval väike nuga, ning alumises osas sõnad „PARMIGIANO REGGIANO”.

Välja on jäetud nõue märkida kaseiinplaadil sõnad „Parmigiano Reggiano o CFPR”. See võimaldab kasutada erinevat sõnastust, nagu „Consorzio del Formaggio Parmigiano Reggiano”, või kollektiivne märk.

Lisatakse tähistus „prima stagionatura” (esimene laagerdus), mis vastab tähistustele „seconda categoria” (teine kategooria) ehk „mezzano” (pool-laagerdunud).

3.4. Riiklikud nõuded

Juustutootmise nõuetesse lisatakse viide peaministri 4. novembri 1991. aasta määrusele, mis on juba jõustunud ja mida kohaldatakse.

3.5. Muud

Täpsustatakse, et toote kvaliteedi ja jälgitavuse tagamiseks peab tükeldamine ja pakendamine toimuma päritolupiirkonnas. Vastavalt seisukohale, mida Euroopa Kohus väljendas oma 25. juuni 2002. aasta otsuses (C-60/00) ja 20. mai 2003. aasta otsuses (C-469/00), tagab tarbijakaitse seisukohalt üksnes päritolupiirkonnas toimunud pakendamine tükeldatud ja pakendatud juustu „Parmigiano Reggiano” algupära. See nõue põhineb asjaolul, et toote identifitseerimist võimaldav märgistus, eelkõige toote päritolule ja valikule osutavad märgised, mis esinevad tervel juustukeral, puuduvad koorikuta tükkidel ega ole koorikuga tükkidel alati nähtavad, ning seetõttu on vaja säilitada pakendatud toote algupära tagatis ja tagada toote täielik jälgitavus. Kvaliteedist rääkides jääb juustukera pärast avamist ilma kuiva kooriku kaitseta, tänu millele oli juustu sisu ümbritsevast keskkonnast kindlalt eraldatud. Koorik kaitseb juustu kuivamise, välisõhu juurdepääsu, nn higistamise ja rasvade kao ning hallituse juurdepääsu eest. Kõnealuste pöördumatute protsesside vältimiseks on oluline, et juustutükkide pakendamine vaakum- või gaasipakendisse toimuks vahetult pärast juustukera avamist täpselt kindlaksmääratud korra kohaselt ja eksperdi järelevalve all.

KOONDDOKUMENT

NÕUKOGU MÄÄRUS (EÜ) Nr 510/2006

„PARMIGIANO REGGIANO”

EÜ nr: IT-PDO-0317-0016-26.7.2007

KGT ( ) KPN (X)

1. Nimetus

„Parmigiano Reggiano”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik (II lisa alusel)

Klass 1.3 Juust

3.2. Toote kirjeldus, mida punktis 1 esitatud nimetus tähistab

„Parmigiano Reggiano” on kõva, kuumutatud ja pika valmimisajaga juust, mida toodetakse värskest lehmapiimast, mis on osaliselt kooritud piima pinnale eraldunud rasvakihi eemaldamise teel. Piima ei tohi termiliselt töödelda ning see peab olema saadud lehmadelt, keda on söödetud päritolupiirkonnas kasvatatud söödaga. Juust peab laagerduma vähemalt 12 kuud. Juustu „Parmigiano Reggiano” võib turustada terve kerana, tükkidena või riivituna.

„Parmigiano Reggiano” on järgmiste omadustega:

— juustukera on silindrikujuline, äärest kergelt kumer või peaaegu sirge, otstest sile või ääristatud õrna randiga;

— mõõtmed: otsa läbimõõt 35–45 cm, ääre kõrgus 20–26 cm;

— juustukera vähim kaal: 30 kg;

— välimus: koorik on loomuliku õlgkollase värvusega;

— kooriku paksus: ligikaudu 6 mm;

— juustu sisu värvus: kergelt õlgkollasest õlgkollaseni;

— juustu iseloomulik lõhn ja maitse: jõuline, peen lõhn, mis ei ole siiski terav;

— juustu tekstuur: peeneteraline, kihiline;

— rasvasisaldus kuivaines: vähemalt 32 %.

3.3. Tooraine (üksnes töödeldud toodete puhul)

Lehmapiim, sool, vasikalaap

Piima saadakse määratletud geograafilises piirkonnas kasvatatavatelt lehmadelt.

Lisandite kasutamine ei ole lubatud.

3.4. Sööt (üksnes loomse päritoluga toodete puhul)

Lehmi söödetakse suuremalt osalt määratletud geograafilisest piirkonnast pärit söödaga, mille kogus ja kvaliteet on kindlaks määratud.

Vähemalt 75 % sööda kuivmassist peab olema toodetud määratletud geograafilises piirkonnas.

Söödasegu võib moodustada kuni 50 % söödakoguse kuivmassist.

Mis tahes liiki silo kasutamine on keelatud.

3.5. Tootmise erietapid, mis peavad toimuma määratletud geograafilises piirkonnas

„Parmigiano Reggiano” tootmiseks kasutatavat piima andva piimakarja kasvatamine peab toimuma määratletud geograafilises piirkonnas.

Piim tuleb toota ja töödelda määratletud geograafilises piirkonnas. Spetsifikaadi kohaselt tuleb õhtuse ja hommikuse lüpsi piim viia juustumeistrile toorelt ja koorimata. Hommikune piim kallatakse vasest juustukateldesse ja segatakse õhtuse piimaga, mis on osaliselt kooritud koore pealt äravalamise teel. Piimale lisatakse kohapeal toodetud vadak. Ensüümide kasutamine ei ole lubatud. Piim kalgendatakse eranditult vasikalaabi abil, seejärel kalgend purustatakse ja kuumutatakse. Pärast nõrutamist pannakse juustumass vormidesse. Seejärel toimub märgistamine. Paari päeva järel kastetakse juust soolvette soolduma ja pannakse seejärel 12 kuuks laagerduma.

12-kuuline lühim laagerdumine peab toimuma määratletud geograafilises piirkonnas.

Laagerdumise järel toimub juustu kontrollimine, et teha kindlaks, kas toode vastab spetsifikaadile.

3.6. Erieeskirjad viilutamise, riivimise, pakendamise jm kohta

Juustu „Parmigiano Reggiano” võib turustada terve kerana, tükkidena või riivituna.

Selleks, et tarbija saaks olla kindel pakendatud või tükkidena turustatava juustu „Parmigiano Reggiano” algupäras, peab riivimine, tükeldamine ja pakendamine toimuma üksnes määratletud geograafilises piirkonnas. Kuna juustu „Parmigiano Reggiano” identifitseerimist võimaldav märgistus, mis esineb tervel juustukeral, puudub või ei ole alati nähtav riivituna või tükkidena turustataval juustul, on vaja tagada pakendatud toote algupära muul viisil. Nõue tuleneb ka vajadusest tagada, et juust pakendataks tükeldatuna võimalikult kiiresti, vältides kuivamist, oksüdeerumist ja muid protsesse, mis võivad seada ohtu juustu „Parmigiano Reggiano” iseloomulikud organoleptilised omadused. Pärast avamist jääb juustumass ilma kõva ja kuivanud kooriku kaitsest ja satub kontakti väliskeskkonnaga..

„Parmigiano Reggiano” tuleb tükkidena pakendada samas ettevõttes, kus juust valmistati.

Riivida võib üksnes tervet „Parmigiano Reggiano” juustu ning see tuleb pakendada vahetult pärast riivimist ilma mis tahes töötlemiseta ja lisamata lisaaineid, mis võiksid muuta säilivusaega ja algupäraseid organoleptilisi omadusi.

3.7. Erieeskirjad märgistamise kohta

„Parmigiano Reggiano” juustukeral on järgmised identifitseerimist võimaldavad tähised: punktiirjoonega sõnad „Parmigiano Reggiano”, mille kõrval on juustutootja registreerimisnumber, valmistamise aasta ja kuu, mis on pressitud juustukera ääreosale vastava vormi abil (markeerimisvorm), ovaalne pitserijälg sõnadega „Parmigiano Reggiano Consorzio Tutela”, kaseiinplaat, millel on juustukera identifitseerimist võimaldav kood ja teise kategooria („seconda categoria”) juustukerade puhul asjakohane tunnus.

Pakendatud, riivitud ja tükkidena turustatava juustu „Parmigiano Reggiano” identifitseerimiseks kasutatakse märgist, mille ülemises osas on kujutatud „Parmigiano Reggiano” juustutükk ja juustukera, mille kõrval väike nuga, ning alumises osas sõnad „PARMIGIANO REGGIANO”. See eraldusmärk on märgistuse kohustuslik osa ning peab olema trükitud vastavalt tootjarühma poolt asjakohasel viisil kindlaksmääratud tehnilistele nõuetele.

4. Geograafilise piirkonna täpne määratlus

Määratletud geograafiline piirkond hõlmab alasid, mis jäävad Bologna provintsis Reno jõest vasakule, Mantova provintsis Po jõest paremale ning Modena, Parma ja Reggio nell’Emilia provintse.

5. Seos geograafilise piirkonnaga

5.1. Geograafilise piirkonna eripära

Looduslike tegurite puhul väärivad märkimist pinnase omadused määratletud geograafilises piirkonnas, mis ulatub Apenniinide nõlvadelt kuni Po jõeni, samuti kliimatingimused, mis mõjutavad nii looduslikku taimekooslust kui ka toote kääritamise iseärasusi. Kui rääkida inimtegevusest, on lisaks juustu ajaloolisele seosele kohaliku majandusega oluline ka „Parmigiano Reggiano” keeruline valmistusviis – juustumeistrite kunsti vili, mis on kõnealuses piirkonnas sajandite jooksul välja kujunenud ja mida on kohalikke tavasid arvestades ustavalt ja püsivalt edasi antud.

5.2. Toote eripära

„Parmigiano Reggiano” iseloomulikud omadused on juustu tekstuur, peeneteralisus ja kihilisus, tugev lõhn ja peen, veidi jõuline maitse, mis ei ole siiski terav, juust on hästi lahustuv ja kergesti seeditav.

Omadused sõltuvad sellest, millise eripära ja iseloomuga on toorpiim, mida igapäevaselt vasest juustukateldes kasutatakse ja suure kümosiinisisaldusega vasikalaabiga kalgendatakse, kui suure soolasisaldusega on soolvesi ja kui kaua juust laagerdub.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Piima erilised keemilis-füüsikalised ja mikrobioloogilised omadused, mis tagavad juustu „Parmigiano Reggiano” eripära ja kvaliteedi, tulenevad eelkõige lehmade söötmisest tootmispiirkonnast pärit söödaga, mille hulka ei kuulu ühelgi juhul silo.

Selleks, et piimast valmistatud juust saavutaks ensümaatiliste protsesside teel juustule „Parmigiano Reggiano” iseloomulikud omadused, on vajalik vähemalt 12-kuuline laagerdumine, mis peab eelkõige sobivate kliimatingimuste tõttu toimuma asjaomases tootmispiirkonnas.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

Spetsifikaadi terviktekst on kättesaadav järgmisel veebilehel

— klõpsates lingil www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— minnes otse põllumajandusministeeriumi veebilehele (www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE (Règ (CE) 510/2006)” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.